དུས་རབས་འདིའི་ནང་དུ་མི་གཞན་དང་ཕྱོགས་གང་ས་ནས་འདྲ་མཉམ་ཞིག་ཐོབ་དགོས་ན་ཐོག་མར་དྲ་འབྲེལ་སྐད་དབང་ཐོག་ནས་མི་གཞན་གྱི་རྗེས་སུ་ལུས་རྒྱུ་མེད།དེང་སྐབས་བོད་རིགས་སློབ་ཆེན་པ་མང་ཆེ་བས་རྩིས་འཁོར་གྱི་བེད་སྤྱོད་སྟབས་བདེ་གཏོང་ཐུབ་པ་དང་།སློབ་མ་མང་པོ་ཞིག་གིས་རང་བདག་རྩིས་འཁོར་ཉོས་ཡོད་པས།ཉིན་ལྟར་རྩིས་འཁོར་གྱི་དྲ་འབྲེལ་ནང་དབྱིངས་ཞུགས་ནས་སྡོད་མཁན་ཡང་མི་ཉུང་བ་ཞིག་ཡོད།ཡིན་ན་ཡང་ཁོ་བོས་མཐོང་བར་གཞིགས་ན།དེ་དག་གི་ཁྲོད་དུ་དམིགས་བྱ་གང་ཡང་མེད་པར་རྒྱུགས་ཁྱི་བཞིན་གཞན་གྱི་ཟེར་སྒྲོས་སུ་རྒྱུགས་མཁན་དང་།ཉིན་མཚན་ལྟོས་མེད་དུ་དྲ་རྩེད་ལ་རོལ་ཏེ་དུས་ཚོད་སྟོང་ཟད་དུ་གཏོང་མཁན་སྐོར་ཞིགདེ་ལས་ཀྱང་ཐབས་སྐྱོ་བ་ནི།སྟབས་བདེའི་བེད་སྤྱོད་ལ་རྒྱུས་མངའ་དབུལ་བས་རང་མཁོའི་དཔྱད་གཞི་ཞིག་འཚོལ་བར་ཡང་ཆུ་ཚོད་ཁ་ཤས་སྡོད་མཁན་དང་།རྩིས་འཁོར་ལ་སྐྱོན་ཏོག་ཙམ་ཤོར་ཡང་བཟོ་མི་ཤེས་པ།ཐ་ན་རྒྱུད་ཁུངས་མགོ་ནས་སྒྲིག་འཇུག་ཀྱང་བྱེད་མི་ཐུབ་པའི་སློབ་གྲོགས་མང་པོ་ཞིག་ཡོད།ནན་ཏན་གྱི་བསམ་གཞིག་ཅིག་བྱས་ན་སེམས་སྐྱོ་དགོས་པ་ཞིག་མ་རེད་དམ།ང་ཚོ་ཚང་མ་ཆ་འཕྲིན་དང་ཚན་རྩལ་གྱིས་ཕྱུག་པའི་བརྟན་བརླིང་དུས་རབས་ཀྱི་སྤྱི་ཚོགས་ནང་འཚར་ལོང་བྱུང་བ་ཤ་སྟག་ཡིནཔས།དུས་རབས་འདིའི་ནང་གཙོ་ཆེ་ཤོས་ཀྱི་འཚོ་བའི་ཡོ་བྱད་དང་ལག་རྩལ།རིག་གནས།བསམ་བློ་སོགས་ལ་སློབ་སྦྱོང་དང་བེད་སྤྱོད།ཉམས་ཞིབ་སོགས་བྱེད་རྒྱུ་ནི་ཧ་ཅང་གི་གལ་འགངས་ཆེན་པོ་ཞིག་རེད་འདུགམི་རིང་བའི་གོང་རྒྱ་ཡིག་གི་དྲ་གནས་ལག་རྩལ་ཞིབ་འཇུག་ལ་འབྲས་བུ་གཡུར་དུ་ཟ་བ་ཐོན་འདུག་ལ།རྒྱ་ཡིག་གི་དྲ་གནས་ཀྱང་ལེགས་གྲུབ་བྱུང་བས།ད་ཆ་རྒྱ་ཡིག་གི་དྲ་གནས་ཁྱབ་གདལ་དུ་བཏང་དང་གཏོང་བཞིན་པ་ང་ཚོའི་མཐོང་ཆོས་སུ་གྱུར།དེ་ནི་ཀྲུང་གོའི་རྒྱལ་ཁབ་འདི་ཉིད་འཛམ་གླིང་དྲ་འབྲེལ་ཐོག་གི་སྐད་དབང་ཤུགས་ཆེ་རུ་ཕྱིན་པ་དང་།རྒྱ་ཡིག་ལ་དབྱིན་ཡིག་དང་ལ་ཏིང་གཅིག་མཚུངས་ཀྱི་གོ་གནས་ཐོབ་པའི་མཚོན་རྟགས་རེད།དེ་ལས་ལྡོག་པའི་ཉམ་ཆུང་གི་བོད་ཡིག་འདིར་བོད་ཡིག་གི་དྲ་གནས་ལྟ་བུ་ལོ་ཤས་རིང་སྤྱིར་བཏང་རེ་བ་མི་འདུག་ལ་རྩིས་འཁོར་ཐད་ཀྱི་ལག་རྩལ་མི་སྣ་དང་མཁས་པ་ཡང་ཧ་ཅང་ཉུང་ཉུང་རེད།ཐ་ན་ད་ལྟ་དྲ་འབྲེལ་སྟེང་གི་བོད་ཡིག་ཡིག་གཟུགས་དང་གཏག་ཆས་དེ་ཡང་གཅིག་གྱུར་ཡོང་ཐུབ་ཀྱི་མེད་པ་ནི་ང་ཚོའི་སྐྱོ་གར་རེད།